google/wiki40b huggingface dataset:
EM i fotball for kvinner 1984

Kvalifisering

For kvalifiseringsgruppene, se EM i fotball for kvinner 1984 kvalifisering

Gruppevinnerne i de fire kvalifiseringsgruppene var Sverige, Italia, Danmark og England.
Live At Fana Jazz Club

Live At Fana Jazz Club er et musikkalbum med Ole Amund Gjersvik Trio fra 2018. Det er en liveinnspilling fra Fana Jazzklubb, utenfor Bergen, og ble innspilt 5. oktober 2018. Musikken er produsert av Ole Amund Gjersvik for Acoustic Records.
Blokkmaker

Blokkmaker eller blokkdreier (gammel betegnelse: blokmager) var et håndverksfag som produserte blokkverk, taljer, klodrer, kauser, jomfruer, skipsratt og annet utstyr til seilskuter, heisekraner og liknende. Blokkmakerverkstedene var gjerne lokalisert i nærheten av skipsverft. Tredreiing var blokkmakerens spesialitet: han hadde dreiebenk og dreierjern som sitt viktigste verktøy. Han kunne være underleverandør av dreide deler til møbler og hus.
Blokkmakerfaget er nå et utdødd håndverk, det forsvant sammen med seilskutene i første halvdel av 1900-tallet, og er blitt erstattet av industriell produksjon.
Teufelsberg

Historie

På stedet for dagens Teufelsberg sto i 1940-årene råbygget til Forsvarsteknisk fakultet som var en del av Albert Speers Welthauptstadt Germania. Etter den andre verdenskrigen ble dette anlegget revet og fra og med 1950 var stedet etablert som deponi for bygningsrester fra de istykkerbombede bygningene i byen. Andre tilsvarende deponier som Insulanerhøyden og Stadion Wilmersdorf hadde ikke kapasitet til å ta imot mer. Fra 1950 ble det daglig kjørt ut inntil 600 lastebiler med inntil 6 800 kubikkmeter avfall. De første ti millioner kubikkmeter ble passert i 1957, og i 1972 var det kjørt ut tilsammen 26 millioner kubikkmeter ruinmasser til stedet. Den kunstig anlagte Teufelsberg ble den høyeste landskapsformasjon i daværende Vest-Berlin. Etter at deponeringen av bygningsrester var avsluttet i 1972 ble berget dekket med sand og matjord og senere beplantet.
Det tyske begrepet for et slik berg er Trümmerberg (norsk: «ruinberg») eller Schuttberg (Schutt, tysk for bygningsavfall). Tilsvarende berg finnes flere steder i Berlin og i andre tyske byer, blant annet i Olympiaparken i München.
Stasjonen tilhørte de amerikanske okkupasjonsstyrkene etter den andre verdenskrigen, og det var etter bygging av mer moderne utstyr i lang tid del av Echelonnttverhet. Etter at amerikanerne trakk seg ut ble anlegget benyttet i flysikringstjenesten mellom 1991 og 1999, men har deretter stått ubenyttet.
Flyvakt

En flyvakt (av Den internasjonale organisasjonen for sivil luftfart betegnet in-flight security officer) er en sikkerhetsvakt ombord i et passasjerfly som skal forhindre kapringer. Tre flyselskaper er kjent for å ha flyvakter ombord på utvalgte flyvninger: Swiss, El Al og Sri Lankan Airlines. I tillegg har mange lands myndigheter utplassert flyvakter i skjul, spesielt etter terrorangrepet 11. september 2001.
Flyvaktene rekrutteres som oftest fra personell med bakgrunn fra politiet eller militæret.
FLK «Nisshin Maru» (1987)

Kollisjon 2006

«Nisshin Maru» og Greenpeaces MS «Arctic Sunrise» kolliderte i januar 2006. ICR publiserte videomateriale for å vise at «Arctic Sunrise» traff det japanske hvalfartøyet, men Greenpeace hevdet at det motsatte var tilfellet og at «Nisshin Maru» avskar deres fartøy.

Brann 2007

Den 12. februar 2007 brøt det ut brann i skipets prosesseringsanlegg under fangst i Sørishavet. De omfattende skadene medførte at skipet i ti dager var ute av stand til å gå for egen maskin. En person omkom i brannen. New Zealand krevde at skipet måtte taues vekk, spesielt på grunn av nærheten til Kapp Adare og verdens største koloni av hekkende Adeliepingviner. Japans Institute of Cetacean Research (ICR), som administrerer skipet sammen med Kyodo Senpaku Kaisha, nektet å ta imot hjelp fra Greenpeace-skipet MS «Esperanza» som siden 17. februar hadde befunnet seg i nærheten for å overvåke situasjonen. Den 28. februar kunngjorde ICR at de avsluttet sesongens fangst på grunn av ødelagt utstyr, og «Nisshin Maru» returnerte til Japan.
Kvalifisering til VM i fotball 2018 (UEFA), gruppe D

Kvalifisering til VM i fotball 2018 (UEFA), gruppe D begynte 5. september 2016 og ender 9. oktober 2017. Vinneren av gruppa går direkte til sluttspillet sammen med de andre 8 gruppevinnerne, mens de 8 beste lagene som blir nummer to i sine grupper kvalifisere seg til å spille play-off mot en annen toer.

Lagene

Georgia
 Irland
 Moldova
 Serbia
 Wales
 Østerrike
Kjemi (fagblad)

Kjemi er et norsk fagblad som dekker hele kjemifeltet.
Bladets formål er å gi faglig orientering om tekniske, industrielle og vitenskapelige emner, og å virke som et bindeledd mellom personer og bedrifter som har tidsskriftets målgruppe som fagområde.
Kjemi er også organ for medlemmer av Norsk Kjemisk Selskap (NKS), kjemiingeniører tilsluttet Teknisk-naturvitenskapelig forening (TEKNA) og Norges Ingeniørorganisasjon (NITO).
Strom Thurmond

Senator

Thurmond ble i 1954 valgt som senator fra Sør-Carolina til den amerikanske kongressen. Han ble innvalgt ved hjelp av en underskriftsaksjon ("write-in candidate") fordi kandidaten på stemmeseddelen døde rett før valget. Han er fortsatt den eneste senatoren i USA som er blitt valgt på denne måten.  
Senator Thurmond trakk seg som senator etter to år slik han hadde lovet for at velgerne i South Carolina skulle få anlending til å velge ham på nytt i et vanlig valg. Han satt som senator for Det demokratiske parti fra 1954 til 1964. I 1964 gikk han over til det Det republikanske parti og ble gjenvalgt som senator samme år. i 1964 støttet han republikaneren Barry Goldwater i valgkampen mot sittende president Lyndon B. Johnson.
Thurmond jobbet iherdig for innbyggerne i South Carolina og innbyggerne sendte Thurmond tilbake til Senatet i alle senatsvalgs fram til og med 1996. Ved sin avgang fra Senatet januar 2003, over 100 år gammel, var Thurmond den senatoren som hadde sittet lengst gjennom tidene – nærmere 48 år. Senere har senator Robert Byrd fra West Virginia passert rekorden til Thurmond.

Filibusterrekord

Thurmond gjennomførte den lengste filibusteren (sammenhengende uthaling av tid med det formål å hindre stemmegivning over lovforslag) da han i debatten om borgerrettighetsloven av 1957, en integreringslov, talte i 24 timer og 18 minutter. Thurmonds filibuster ble gjennomført mot ønskene til de andre sørstatsdemokrater siden loven nærmest var uten substansielt politiske innhold og hadde primært blitt vedtatt for å gi senatslederne og demokraten Lyndon B. Johnson fra Texas økt nasjonal troverdighet framfor presidentvalget i 1960. Thurmonds filibuster understreker også det faktum at mye av den politiske markeringen i Washington D.C. primært har velgerne i hjemstaten som publikum.
Agnes Lovise Matre

Bakgrunn

Agnes Lovise Matre vokste opp på Vines i Hardanger og Sandeid i Rogaland fra 1974. Faren Øyvind Matre (1937-2004) var rektor på Vines og i Sandeid. Hun har lærerutdannelse ved Høyskolen Stord/Haugesund i 1995.  
Agnes Lovise Matre har vært frilansjournalist for blant annet avisa Karmsund (2004-2008) og for FKH Media (2008-2012). Fra 2017-2018 har hun vært fast fredagsspaltist for Haugesunds Avis. Hun jobber til daglig som lærer ved Sonans privatgymnas i Haugesund. Hun har i flere år drevet sin egen forfatterblogg.
Phygopoides

Utseende

Middelsstore, avlange, mørke trebukker med forkortede dekkvinger. Det kan være betydelig fargeforskjell mellom kjønnene. Pronotum og/eller dekkvingene kan være rødlige eller gulaktige. Antennene er mørke, rundt to tredjedeler så lange som kroppen, noe utvidete mot spissen. Pronotum er tønneformet, rødt eller svart, omtrent så langt som bredt. Dekkvingene er tilspissede og dekker omtrent en tredjedel av bakkroppens lengde. Midtpartiet er ofte lyst. Beina er brune til svarte, nokså lange og tynne, lårene litt fortykkede.

Utbredelse

Slekten er kjent fra Fransk Guyana, Brasil og Bolivia.
Hill Air Force Base

Hill Air Force Base er en av det amerikanske flyvåpens flystasjoner, og ligger nord i  Utah i USA. Den er en forsyningsflyplass, og er også base for F-16 Fighting Falcon.  Navnet kommer fra major Ployer Peter Hill, en testpilot som omkom under testingen av prototypen til bombeflyet B-17 Flying Fortress.
Basen åpnet under navnet Hill Field i 1940, og ble en viktig forsyningsbase og verksted under andre verdenskrig.  På det meste, i 1943, jobbet det 22 000 personer ved basen.  I 1944 ble basen ansvarlig for langtidslagring av overskuddsfly.  B-24, P-40, P-47, B-29 og mange andre flytyper ble etter hvert lagret ved basen.  På 1950-tallet fikk Hill AFB ansvaret for vedlikehold av en rekke jetfly og missiler, en oppgave de har den dag i dag.
Basen huser også Hill Aerospace Museum med over 80 historiske fly.
Nordlig grenselinje

Nordlig grenselinje (eng. Northern Limit Line) er en omstridt maritim delelinje i Vesthavet mellom Nord-Korea og Sør-Korea. Den har siden Koreakrigens slutt fungert som de facto grenselinje mellom de to koreanske statene.

Historie

Grensa ble ensidig satt av den USA-ledede FN-kommandoen 30. august 1953 etter at FN-kommandoen i Korea og nordkoreanske representanter ikke kom til enighet. Grenselinja er ikke offisielt anerkjent av Nord-Korea. Grenselinja er heller ikke en del av våpenhvileavtalen som satte en sluttstrek for krigshandlingene under Koreakrigen. Grenselinja ble opprinnelig satt for å hindre sørkoreansk aggresjon mot nord, men grensas rolle har snudd til det motsatte, å hindre nordkoreansk aggresjon mot sør. 
Grenselinja er trukket mellom Gyeonggiprovinsen som hadde vært en del av Hwanghaeprovinsen før 1945 og en rekke øyer i havet utenfor vestkysten av den koreanske halvøy, som i dag utgjør en del av den sørkoreanske provinsen Incheon. Den største av øyene er Baengnyeong, som også er den som ligger lengst mot vest. Grenselinja er en fortsettelse av av den militære delelinja som utgjør midtlinjen i landegrensa mellom Nord-Korea og Sør-Korea. I 1977 forsøkte Nord-Korea å etablere en 50 mils militær grensesone rundt øyene som Sør-Korea gjør krav på langs den nordlige grenselinja, men kravet ble avvist. Siden 1999 har Nord-Korea krevd at grensa skulle flyttes til den mer sørlige «Maritime Military Demarcation Line» som ville gjøre at flere av øyene i området ville havne nord for den koreansk-koreanske grensa.  
Den koreanske folkemarinen og Sør-Koreas marine patruljerer regelmessig i havområdet rundt grenselinja. Ettersom Nord-Korea ikke anerkjenner grensa fisker nordkoreanske fiskebåter tett på og over grenselinja, samtidig som de blir eskortert av nordkoreanske marinefartøy. Nord-Koreas offisielle nyhetsbyrå KCNA har beskrevet grenselinja som en «siste grense for å stoppe avhoppere til nord» satt opp for å møte «Washingtons selvjustis.»

Hendelser

I grenseområdet har det ofte oppstått hendelser mellom marinefartøy fra de to koreanske statene som har endt som en mindre militær konfrontasjon, ofte med dødsfall på en eller begge sider. Dette skjedde blant annet i 1999, 2002 og 2009.
Etter den nordkoreanske atomvåpentesten 27. mai 2009 advarte Nord-Korea om at landet ville møte tiltak for å håndtere den nordline grenselinja med våpenmakt.
10. november 2009 utvekslet koreanske marinefartøy ild ved grenselinja, noe som førte til alvorlige skader på et nordkoreansk marinefartøy og ett dødsfall.
21. desember 2009 etablerte Nord-Korea en skytesone langs grenselinja og truet med å skyte inn i sørkoreansk farvann.
27. januar 2010 skjøt nordkoreansk artilleri inn i grenseområdet, noe som førte til at sørkoreanske fartøy besvarte ilden. Dette skjedde nær den sørkoreanske øya Baengnyeong.
Torgfjorden

Torgfjorden er en fjord i Brønnøy kommune i Nordland. Fjorden ligger på østsiden av Brønnøysund og øya Torget der Torghatten ligger. Fjorden har innløp mellom Torgværet i vest og Sømnesøya i øst og strekker seg 19 kilometer nordøstover til Skille i bunnen av fjorden. Torghatten ligger på vestsiden like innfor innløpet. Det ligger mange øyer og skjær innover i fjorden. Svennøya og Kjølsøya er to av dem og på sørøstsiden av disse ligger Skillbotnfjorden.
Brønnøysund ligger på vestsiden av fjorden, nord for Svennøya. Fylkesvei 17 går langs østsiden av fjorden, mens Fv54 går langs deler av vestsiden.
Dekomponering av tidsserier

Tidsseriedekomponering er en statistisk oppgave som dekonstruerer en tidsserie til flere komponenter som hver representerer en av de underliggende mønsterkategoriene. Det er to hovedtyper nedbryting som er beskrevet nedenfor.

Dekomponering basert på forutsigbarhet

Tidsserieanalyseteorien bruker ideen om å dekomponere en tidsserie i deterministiske og ikke-deterministiske komponenter (eller forutsigbare og uforutsigbare komponenter). Se Wolds teorem og dekomposisjon.

Eksempler

Kendall viser til et eksempel på en dekomposisjon av et datasett, som inneholder månedlige tall på hvor langt fly i UK airlines flyr, til glatte, sesong- og uregelmessige faktorer.
I policy-analyse er det å kunne forutsi fremtidig produksjon av biodrivstoff viktig data for å ta bedre avgjørelser. Dermed har statistiske tidsseriemodeller i det siste blitt utviklet for å kunne forutsi fornybare energikilder. I annen forskning ble en mulitplikativ dekomponering designet for å gi prognoser på biohydrogenproduksjon. Den optimale lengden på en moving average (sesonglengde) og startpunkt, hvor gjennomsnittene er plassert, var indikert basert på det beste sammenfallet mellom nåværende prognoser og faktiske verdier.

Programvare

Et eksempel på statistisk programvare for denne form for dekomposisjon er programmet BV4.1 som er basert på den såkalte Berlin-prosedyren.
Andeuniverset

Andeuniverset er et uoffisielt uttrykk som ofte brukes om verdenen som omfatter Disney-figuren Donald Duck og hans slekt, venner og fiender samt byen Andeby. Dette brukes i motsetning til museuniverset, som er hvor historiene som omfatter Mikke Mus finner sted.
Uttrykket «Andeuniverset» er skapt av fans og har ikke blitt brukt av Disney eller deres utgivere.
Donald Duck var opprinnelig en figur som opptrådte i Mikke Mus-fortellinger. Siden ble han imidlertid videreutviklet som en egen tegneseriefigur. Tegneren Al Taliaferro skapte på et tidlig tidspunkt noen av figurene i Donalds verden, deriblant Donalds tre nevøer og Bestemor Duck. Fra slutten av 1940-årene og 1950-årene var en av de viktigste skribentene Carl Barks, som skapte de fleste av de andre figurene som Donalds rike og sære onkel Skrue McDuck, oppfinneren Petter Smart og Donalds fetter Anton. Det var også han som gav byen navnet Duckburg, som på norsk kalles Andeby. Fra 1960-tallet sørget tegnere som Dick Kinney, Tony Strobl, Vic Lockmann og andre for å komme med sine bidrag; de skapte bl.a. figurene Klodrik og Moby Duck. Siden Klodrik ikke er en del av persongalleriet til Carl Barks, er det mange typiske Barks-fans som ikke liker ham særlig godt. En av de viktigste tegnere den seneste tiden har vært Don Rosa. Tidlig på 1990-tallet tegnet Don Rosa et slektsregister over Donalds familie. Han hentet opplysninger dels fra Barks, men noen nye personer ble også skapt for å fylle ut stamtreet.
I historier produsert av Egmont, som lager de fleste av historiene som står på trykk i norsk Donald Duck & Co, bor Mikke Mus og hans slekt, venner og fiender også i Andeby (engelsk Duckburg). Historier hvor figurer fra andeuniverset og museuniverset støter på hverandre forekommer imidlertid så sjelden at de bør regnes som gjesteopptredener. Andre Disney-forlag gir ofte Mikkes hjemby et annet navn enn Donalds hjemby for å markere en forskjell mellom disse byene. Petter Smart og noen av bandittene har dog opptrådt i begge universene, selv om Petter Smart vanligvis hører hjemme i andeuniverset og de forskjellige bandittene vanligvis er særegne for ett av universene. Dolly Duck, Bestemor Duck og Minni Mus har også noen ganger kunnet ses sammen i dameselskaper. Men historier med hovedrolleinnehavere fra begge univers er svært sjeldne. I tegnefilmer er det derimot ofte noe annerledes ettersom man ofte kan se flere tilfeller av at for eksempel Langbein, Donald og Mikke opptrer sammen.
Ommexechidae

Utseende

Små til middelsstore, gråbrune gresshopper. De kan minne noe om torngresshopper (Tetrigidae).

Levevis

Disse gresshoppene lever på bakken i sandete eller steinete områder. Lite er kjent om biologien deres.

Utbredelse

Denne familien finnes bare i Sør-Amerika.
Bøljer i nudistleiren

Handling

Fransk komedie om en landsens prest med godt humør og uante talegaver. Han får i oppdrag å skape ro og moral i en nudistforening. Diverse forviklinger oppstår.
Traudl Junge

Bakgrunn

Gertraud «Traudl» Humps var datter av bryggermesteren og reserveoffiseren Max Humps og hans hustru Hildegard (født Zottmann). Hun hadde en søster, Inge, født i 1923. I tenårene ville hun bli ballerina.

Arbeid for Hitler

Traudl Junge begynte sitt arbeid for Hitler i Wolfsschanze ved Rastenburg i Øst-Prøyssen og arbeidet både i Berchtesgaden og til slutt i Førerbunkeren i Berlin. Hun var aldri partimedlem.
I 1943 ble hun gift med SS-offiseren Hans-Herman Junge, som imidlertid ble drept i kamp allerede året etter.
Hun klarte etter sammenbruddet i 1945 å komme seg igjennom de russiske linjene forkledd som mann og over til britisk-kontrollert område hvor hun ble arrestert. Hun ble senere løslatt med begrunnelsen at hun var for ung til å skjønne rekkevidden av sine handlinger.

Etterkrigstiden

Etter krigen flyttet hun hjem til München og arbeidet som sekretær og etterhvert som redaktør.  Hun holdt en lav profil i alle år, men sto fram mot slutten av livet med sine vitnesbyrd om tiden med Hitler.  Slik har hun vært blant de viktigste kildene for beskrivelse av hvordan sammenbruddet av Hitler-Tyskland artet seg for toppledelsen. Hun var hovedkilden for filmen Der Untergang fra 2004.
Junge undret seg i ettertid over hvordan hun kunne akseptere å arbeide for Hitler og det regimet han representerte. Hun har overfor seg selv prøvd å forklare dette med at hun var ung og umoden, helt til hun oppdaget at Sophie Scholl var født samme år som henne selv og ble henrettet samme år som hun begynte å arbeide for Hitler. Junge opplevde imidlertid Hitler som person som en vennlig, korrekt og omsorgsfull sjef. Hun har kommentert at Hitler, som en te-drikkende vegetarianer og avholdsmann ikke likte å omgi seg med avskårede blomster fordi han ikke likte å være «omgitt av lik», som han sa.
Sammen med Melissa Müller skrev hun boka «Bis zur letzten Stunde» (norsk utgave: «Til siste slutt – Jeg var Hitlers sekretær», Heinesen Forlag) der hun på bakgrunn av notater hun gjorde kort tid etter krigen forteller om sin tid i Hitlers nærhet.
Hun døde av lungekreft på et sykehus i München, i en alder av 81 år.
Animatrix

Animatrix (2003; eng.: The Animatrix) er en samling av ni kortfilmer basert på Andy og Larry Wachowskis populære kultfilm The Matrix. Animasjonsfilmene tar i bruk CG-animering og japansk animé. Bak filmene finner vi kjente animékunstnere og regissørerer fra Japan, Korea og USA som avsatte tre år på prosjektet. Filmene tar plass i Matrix-universet hvor menneskers skjebne står på spill i hver kortfilm som varer mellom 6 og 16 minutter.
Terrorangrepet i Bara 1. mai 2008

Bakgrunn

Den lange rekke med selvmordsaksjoner i Pakistan startet etter at politi og soldater stormet Den røde moské i Islamabad i juli 2007, noe som førte til at over hundre islamittiske studenter ble drept i kampene.
Militante grupper har de siste årene vært ansvarlig for flere voldelige aksjoner mot både politivesenet og hæren, som har slått hardt ned på militante i de nordvestlige provinsene i Pakistan.

Angrepet

Angrepet var rettet mot kontorene til en religiøse organisasjon. En angivelig selvmordsbomber skal ha detonerte bomben like ved foran hovedinngangen til kontorene.

Skader

10 ble drept og 20 såret i angrepet.

Ansvar

Ingen tok på seg ansvaret for angrepet.
Argema

Utseende

Store (vingespenn opptil 150 mm, lengde inkludert vingestjertene opptil 25 cm), blekgrønne eller gule spinnere. Hunnen er noe større enn hannen, med kortere vingestjerter og noen ganger annerledes farget. Hannen har fjærformede antenner, hunnen spinkle, smalt fjærformede. Den fremre delen av brystet og vingenes fremkant er rød eller brun. Alle vingene har vanligvis øyeflekker. Bakvingens bakhjørner er trukket ut til stjerter som hos noen arter kan være betydelig lengre enn resten av dyret. Larvene er grønne, med kjegleformede vorter på ryggen, disse har en kvast av stive hår i spissen.

Levevis

Månespinnernes larver lever på ulike busker og løvtrær, noen arter kan også leve på bartrær. Som alle påfuglspinnere har de voksne sommerfuglene reduserte munndeler, de tar ikke næring til seg og lever bare noen få dager. Hunnene sitter mest i ro og sender ut feromoner, som tiltrekker de aktive hannene fra lang avstand. Når larven er utvokst, spinner den seg inn i en pæreformet kokong av grov silke, denne kan være meget stor.

Vanlige i oppdrett

Månespinnerne er meget spektakulære insekter som er sterkt etterspurt blant samlere. Flere av artene er ganske sjeldne i vill tilstand og truet av habitatødeleggelser. Heldigvis er mange av artene forholdsvis enkle å få til å formere seg i fangenskap, og det finnes et betydelig oppdrett av dem. Larvene kan spise mange forskjellige planter.

Utbredelse

Slekten Argema er utbredt i tropiske deler av Afrika. Den største arten, Argema mittrei, lever på Madagaskar. Argema mimosae er vidt utbredt i det østlige og sørlige Afrika, Argema besanti er kjent fra Etiopia og Kenya, Argema fournieri bare fra Kenya, og Argema kuhnei fra Zambia.
Kongepokalvinnere i friidrett for menn

Kongepokalvinnere i friidrett for menn mottar Hans Majestet Kongens Pokal (kongepokalen). Pokalen er et trofé som utdeles under norske mesterskap i en rekke idretter. Innen friidrett tildeles pokalen til beste mannlige og kvinnelige utøver under hovedmesterskapet. Vinneren utpekes av en jury som nedsettes i forkant av hvert mesterskap. Det er ingen begrensning i hvor mange ganger samme utøver kan tildeles pokalen.
Den første norske kongepokalen ble utdelt under Husebyrennene i 1879. Den første kongepokalen innen friidrett ble utdelt i 1902. Den første kongepokalen i friidrett for kvinner ble utdelt i 1949.

Statistikk

70 menn har blitt tildelt kongepokalen i friidrett siden 1902, hvorav 20 har mer enn én pokal. To menn har vunnet troféet seks ganger; det er sleggekasteren Sverre Strandli og spydkasteren Andreas Thorkildsen, som vant sin sjette pokal i 2011. Diskoskasteren Knut Hjeltnes har vunnet pokalen fem ganger. Standli og Karsten Warholm har begge seiersrekker med fire år på rad. Standli vant den første pokalen i 1950, fikk fire på rad, vant en ny i 1956 og sin sjette pokal 12 år etter den første, i 1962. Dette er det lengste spennet mellom to tildelinger til samme person. Warholms seiersrekke er pågående per 2018. Løpsdronningen Grete Waitz vant troféet syv ganger, uten avbrudd.

Tildeling til kvinner

Første gang det ble satt opp Kongepokal for kvinner, var i det tredje offisielle NM for kvinner, i 1949. Den første pokalen ble tildelt den allsidige utøveren Kirsti Jordet fra Tolga i Hedmark. Hun vant høydehopp og kulestøt, og tok med seg ytterligere tre sølvmedaljer.
Coorg

Coorg eller Kodago er en tidligere stat i det sørvestlige India. Området lå under Vijayanagarariket og kom under kontroll av Mysore, men fra 1600-tallet utgjorde Coorg et eget kongedømme under et dynasti av hinduistiske herskere. Dynastiet styrte staten fram til 1834, da rajaen ble styrtet av britiske Ostindiakompaniet. Kompaniet overtok styret av området og da det ble avviklet av britiske myndigheter i 1858, ble Coorg en provins i Britisk India. Provinsen hadde i 1901 en befolkning på 180 607. Arealet var på 4 097 km².
Coorg ble i 1950 en delstat i India. Den hadde en befolkning på 229 405 i folketellingen i 1951. Coorg ble slått sammen med delstaten Mysore som følge av States Reorganisation Act i 1956. Området er nå en del av delstaten Karnataka, der det utgjør distriktet Kodagu.